
Text rozhodnutia
Súd: Krajský súd Trnava Spisová značka: 44Sd/40/2011 Identifikačné číslo súdneho spisu: 2011200294 Dátum vydania rozhodnutia: 01. 08. 2011 Meno a priezvisko sudcu, VSÚ: JUDr. Pavol Laczo ECLI: ECLI:SK:KSTT:2011:2011200294.1 Uznesenie Krajský súd v Trnave v právnej veci navrhovateľky: Z., nar. XX. X. XXXX, bytom F., proti odporkyni: Sociálna poisťovňa - ústredie, ul. 29. augusta č. 8, 813 63 Bratislava, o preskúmanie rozhodnutia takto r o z h o d o l : Súd konanie z a s t a v u j e. Žiaden z účastníkov nemá právo na náhradu trov konania. o d ô v o d n e n i e : Navrhovateľka žiadala opravným prostriedkom zo dňa 28.3.2011, odporkyni došlým 31.3.2011, o preskúmanie rozhodnutia č. XXX XXX XXXX zo dňa 2.3.2011, ktorým jej bola podľa § 73, § 112 ods. 4 a 6 a § 82 zákona č. 461/2003 Z. z. o sociálnom poistení v znení neskorších predpisov znížená suma invalidného dôchodku od 24.4.2011 na 186,90 eur mesačne. Invalidný dôchodok bol navrhovateľke znížený na základe lekárskej správy z 8. 2. 2011, keď pokles schopnosti vykonávať zárobkovú činnosť bol určený na 70%, t. j. už nie na 75%. Navrhovateľka žiadala preskúmať dané rozhodnutie z dôvodu nesprávneho posúdenia jej zdravotného stavu, keď neboli zohľadnené všetky skutočnosti ohľadom jej zdravotného stavu, čím došlo k poklesu schopnosti vykonávať zárobkovú činnosť zo 75% ma 70%. Dňa 27.6.2011 bola navrhovateľka opätovne posúdená posudkovou lekárkou sociálneho poistenia. Podľa výroku lekárskej správy invalidity navrhovateľky trvá naďalej a navrhovateľka je naďalej invalidná podľa § 71 ods. 1 zákona č. 461/2003 Z. z. o sociálnom poistení, lebo pre dlhodobo nepriaznivý zdravotný stav nemá pokles schopnosti vykonávať zárobkovú činnosť o viac ako 40% v porovnaní so zdravou fyzickou osobou, pričom miera poklesu schopnosti vykonávať zárobkovú činnosť bola opätovne stanovená na 70%. Navrhovateľka po oboznámení sa s výsledkami novej lekárskej správy písomným podaním zo dňa 15.7.2011 súdu oznámila, že vzhľadom na prehodnotenie zdravotného stavu zo dňa 27.6.2011 netrvá na podanom opravnom prostriedku, berie ho späť a konanie žiada zastaviť. Krajský súd v Trnave ako súd vecne a miestne príslušný (§ 246 ods. 1 a § 246a ods. 2 O. s. p.) po zistení, že opravný prostriedok podala včas oprávnená osoba - účastník konania (§ 250m ods. 2, 3 O. s. p.) proti rozhodnutiu, proti ktorému je opravný prostriedok prípustný (§ 250l ods. 1 O. s. p.) prejednal vec bez nariadenia pojednávania a vzhľadom na právny úkon navrhovateľky - späťvzatie odvolania, dospel k záveru, že je dôvodné podľa § 250h ods. 2 v spojení s § 250d ods. 3 O. s. p. konanie zastaviť. Podľa § 250h ods. 2 O. s. p. až do rozhodnutia súdu môže žalobca vziať žalobu späť. Ak žalovanému medzitým vznikli trovy konania, rozhodne súd o ich náhrade. Podľa § 250d ods. 3 O. s. p. súd uznesením konanie zastaví, ak sa žaloba podala oneskorene, ak ju podala neoprávnená osoba, ak smeruje proti rozhodnutiu, ktoré nemôže byť predmetom preskúmavania súdom, ak žalobca neodstránil vady žaloby, ktorých odstránenie súd nariadil a ktoré bránia vecnému vybaveniu žaloby, alebo ak žalobca nie je zastúpený podľa § 250a alebo ak žaloba bola vzatá späť (§ 250h ods. ). Odvolanie proti uzneseniu je prípustné. Vzhľadom na to, že navrhovateľka vzala svoj návrh späť, súd v zmysle § 250d ods. 3 O. s. p. konanie zastavil. O náhrade trov konania súd rozhodol podľa § 146 ods. 1 písm. c/ O. s. p. keď žiadnemu z účastníkov konania právo na ich náhradu nepriznal, lebo konanie bolo zastavené. Poučenie: Proti tomuto uzneseniu je prípustné odvolanie do 15 dní odo dňa jeho doručenia na Najvyšší súd SR prostredníctvom Krajského súdu v Trnave. V odvolaní sa má popri všeobecných náležitostiach (§ 42 ods. 3 O. s. p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

